cy en de cy cy cy fr cy en en de cy cy cy fr cy en cy cy en es tl cy de cy cy cy cy cy cy cy cy en cy cy cy cy cy cy cy en cy cy cy cy cy cy cy cy cy cy cy cy cy cy cy cy cy cy cy cy cy cy cy en cy cy cy cy cy cy cy cy cy cy cy cy cy cy cy cy cy en cy cy cy cy cy cy cy cy cy cy cy cy cy cy en cy cy cy cy cy cy cy cy cy cy cy cy cy cy cy cy cy cy en cy en cy cy cy cy cy cy cy cy cy cy en cy cy cy cy cy cy cy cy cy cy cy cy cy cy cy cy cy cy cy cy fr cy cy cy cy cy cy cy cy cy cy cy cy cy cy cy cy cy cy cy cy cy cy cy cy cy cy cy cy cy cy cy cy cy cy cy cy cy cy cy cy cy cy cy cy cy cy cy cy cy cy cy cy cy cy cy cy cy en cy cy cy en cy cy cy cy cy cy cy cy cy cy cy cy cy en cy cy cy cy cy en cy cs cy cy cy cy en cy es cy ceb cy fr pl hbs_lat hbs_lat cy cy
Hyfforddiant Iaith Gwe a Rhyngweithiol Tric a Chlic Adnoddau Iaith Amser Stori Apiau
Amdanom Cysylltu Digwyddiadau Awduron Ysgolion
Y Diweddaraf o Ganolfan Peniarth
Lansio Ap amgylcheddol i'r Cyfnod Sylfaen - Betsan a Roco yn y Pentref
Ar ddydd Mercher, 4 Mai 2016, lansiwyd ap newydd ar gyfer plant 3 i 5 oed, Betsan a Roco yn y Pentref, yng nghwmni plant Ysgol y Dderi, Llangybi, Ceredigion.
Mae’r ap yn cynnwys cyfres o gemau deniadol ac addysgiadol sy’n rhoi cyfle i blant ddatblygu sgiliau llythrennedd a rhifedd yn y Gymraeg mewn ffordd hwyliog.  Mae’r gweithgareddau wedi eu cynllunio’n ofalus er mwyn adeiladu ar sgiliau llythrennedd a rhifedd penodol, yn unol â gofynion Fframwaith y Cyfnod Sylfaen.
Mae’r ap yn cyd-fynd â’r gyfres boblogaidd Archwilio’r Amgylchedd, gan Canolfan Peniarth ac wedi ei seilio ar y pentref sydd yn y gyfres honno. Yr her i’r plant yw ymweld ag adeiladau’r pentref gan gwblhau’r gweithgareddau yno’n llwyddiannus.
Ap Betsan a Roco yn y pentref yw’r ail ap i’r Ganolfan ei chyhoeddi eleni ar gyfer plant yn y Cyfnod Sylfaen, yn dilyn cyhoeddi Ap Tric a Chlic ym mis Ionawr 2016.  Dywedodd Cyfarwyddwr y Ganolfan, Mr Gwydion Wynne, “Mae eleni wedi bod yn flwyddyn arwyddocaol i’r Ganolfan wrth i ni ddatblygu ein portffolio o ddeunyddiau addysgiadol digidol a rhyngweithiol.  Ers dechrau’r flwyddyn, mae’r Ganolfan wedi cyhoeddi pump ap, ac mae’r ymateb wedi bod yn gadarnhaol iawn hyd yma”.
Mae holl apiau cyfredol y Ganolfan ar gael i’w lawrlwytho am ddim o’r App Store a Google Play.  Am fwy o fanylion, cliciwch yma.
I weld lluniau o'r lansiad yn Ysgol y Dderi, cliciwch yma.
Recriwtio i gwrs iaith ar gyfer Cynorthwywyr Dosbarth
Ydych chi'n Gynorthwywr Dosbarth, ac yn chwilio am gyfle i wella'ch sgiliau Cymraeg?
Ar hyn bryd, rydym yn recriwtio ar gyfer Cwrs Sabothol Iaith Gymraeg Lefel Uwch, sydd wedi ei deilwra yn arbennig ar gyfer Cynorthwywyr Dosbarth.  Mae'r cwrs ar gyfer unigolion sy'n gallu siarad Cymraeg ond yn dymuno cynyddu'u hyder a'u sgiliau i ddefyddio'r Gymraeg yn y gwaith.
Mae'r cwrs yn cael ei redeg ar gampws Prifysgol Cymru y Drindod Dewi Sant yn Townhill, Abertawe rhwng Medi a Rhagfyr 2016.  Mae'r cwrs yn rhad ac am ddim - telir holl gostau gan Lywodraeth Cymru.  Nifer cynfyngedig o lefydd sydd ar gael i uniogolion, ac felly gofynnir i unrhyw un sydd a diddordeb yn y cwrs i gysylltu â ni cyn gynted â phosib am sgwrs.
Dyddiad cau ymgeisio yw 20 Mai 2016.
Am ragor o fanylion, lawrlwythwch y poster yma, neu ffoniwch ni ar 01792 482 115, neu ebostiwch [email protected].
Cyw yn camu i'r dosbarth! - Lansio adnodd Cyw i'r Cyfnod Sylfaen
Criw o athrawon cynradd arloesol yn cydweithio â S4C i greu pecyn addysgol sy’n ymateb i ddulliau newydd o asesu o fewn Fframwaith y Cyfnod Sylfaen
Mae Canolfan Peniarth wedi cyhoeddi adnodd addysgol newydd i athrawon sydd wedi ei seilio ar gymeriadau lliwgar byd Cyw ar S4C.
Mae’r adnodd newydd hwn yn llawn hwyl ac yn dal sylw plant trwy ei ymwneud â  chymeriadau hoffus rhaglenni Cyw. Prif nod yr adnodd yw datblygu medrau llafar plant o oedran ifanc iawn ac mae wedi ei gynllunio mewn ymateb i ddulliau newydd o asesu o fewn Fframwaith y Cyfnod Sylfaen.
Gweithiodd Canolfan Peniarth a S4C gyda thîm o athrawon er mwyn creu’r adnodd cyffrous hwn.  Mae’n cynnwys golygfeydd amrywiol o fyd Cyw, gyda chynlluniau gwersi a syniadau am weithgareddau amrywiol i ysgogi trafodaeth yn y dosbarth er mwyn datblygu ac ymestyn geirfa plant.
Cyhoeddwyd y pecyn adnoddau heddiw, ddydd Gwener, 4 Mawrth, yn Ysgol y Dderwen, Caerfyrddin, lle cafodd rhai o'r plant y cyfle i weld, chwarae a dysgu gyda'r adnoddau am y tro cyntaf.
Un o'r athrawon fu'n rhan o dîm i greu'r pecyn yw Llio Dyfri Jones, Arweinydd y Cyfnod Sylfaen yn Ysgol y Dderwen.
Dywedodd Llio, “Fel criw o athrawon, rydym wedi croesawu'r cyfle i gydweithio â Chanolfan Peniarth a S4C i ddatblygu ystod o adnoddau yn seiliedig ar gymeriadau byd Cyw. Rydym yn mawr obeithio y bydd yr adnoddau hyn yn fodd o godi safonau llafaredd plant led led Cymru ar y naill law, tra hefyd yn cefnogi gwaith ymarferwyr mewn amrywiol leoliadau addysgol ar y llaw arall."
Mae’r adnodd yn cael ei gyhoeddi gan Ganolfan Peniarth, gwasg gyhoeddi Prifysgol Cymru Y Drindod Dewi Sant, ac un o’r prif gyhoeddwyr adnoddau addysg Cymraeg yng Nghymru. Dywedodd Cyfarwyddwr Canolfan Peniarth, Gwydion Wynne, “Mae hwn yn ddatblygiad cyffrous iawn i ni fel cyhoeddwyr. Ar ôl yr holl waith cynllunio rhwng y Ganolfan, S4C a’r tîm o athrawon, ry’n ni falch iawn ein bod yn lansio’r adnodd heddiw. Rydym yn edrych ymlaen i barhau i gydweithio gyda S4C ac athrawon ar draws Cymru yn y dyfodol er mwyn cyhoeddi rhagor o adnoddau Cyw ar gyfer y dosbarth, ac mae trafodaethau eisoes ar y gweill i addasu’r pecyn hwn ar gyfer ysgolion sy’n addysgu’r Gymraeg fel ail-iaith ”.
Mae Cyw yn cyfrannu at addysg gynnar plant yn y cartref yn barod, ond nawr bydd plant yn dysgu gyda Cyw yn yr ysgol hefyd.  Dywedodd Ian Jones, Prif Weithredwr S4C: "Un o brif amcanion S4C yw cyd-weithio fwy gyda sefydliadau addysg er mwyn defnyddio gwaith y sianel at bwrpas addysg hir dymor. Mae gweithio gyda Chanolfan Peniarth wedi caniatáu i ni ymestyn Cyw i'r ystafell ddosbarth am y tro cyntaf – cam sydd yn mynd â S4C i dir newydd ac yn rhan fwy fyth o fywydau plant ifanc a'u teuluoedd. Mae'n ychwanegu at y dewis mawr o raglenni a gweithgareddau Cyw sy'n cyfrannu at ddatblygiad yn y blynyddoedd cynnar - wedi'r cyfan, prif neges Cyw yw Chwarae, Chwerthin, Dysgu."
Dywed yr Athro Medwin Hughes, Is-Ganghellor Prifysgol Cymru Y Drindod Dewi Sant:  “Rydym eisoes yn cydweithio’n agos gyda S4C wrth iddynt baratoi i symud pencadlys y sianel i Ganolfan S4C Yr Egin ar gampws y Brifysgol yng Nghaerfyrddin.  Braf felly yw gweld y berthynas rhwng y Brifysgol a S4C yn esblygu wrth i Ganolfan Peniarth gyhoeddi’r deunydd addysgol arloesol hwn.
“Mae’r Brifysgol hefyd yn ymfalchïo yn ei rhagoriaeth a’i chryfderau o ran ei darpariaeth addysg ddwyieithog a chyfrwng Cymraeg.   Mae’r Brifysgol yn arweinydd addysg athrawon yng Nghymru ac rydym eisoes wedi cyhoeddi ein hymrwymiad i wireddu amcanion Llywodraeth Cymru.  Rydym felly’n croesawu’r adnoddau hyn a fydd, ar y naill law, yn fodd o ddatblygu llafaredd a llythrennedd plant ac, ar y llaw arall, yn gymorth i athrawon a rhieni o ran darparu dulliau newydd o asesu o fewn Fframwaith y Cyfnod Sylfaen.”
Rhamant Rhydychen: Lansio cyfrol sy’n olrhain hanes rhai o’r Cymry a fu’n astudio ym Mhrifysgol Rhydychen
Ar 9 Chwefror 2016, lansiodd Dr R Brinley Jones ei gyfrol ddiweddaraf Rhamant Rhydychen, sy’n olrhain hanes rhai o’r Cymry a fu’n astudio ym Mhrifysgol Rhydychen ar hyd y canrifoedd.
Mae Dr R Brinley Jones yn raddedig o Brifysgol Cymru a Phrifysgol Rhydychen, ac ers blynyddoedd, mae wedi bod yn traddodi darlithoedd ar hanes rhai o’r Cymry a fu’n astudio yn Rhydychen.  Mae’r gyfrol Rhamant Rhydychen yn grynhoad o’r darlithoedd hynny a draddodwyd ganddo ar hyd y blynyddoedd.
Dywedodd Yr Athro Derec Llwyd Morgan, “Y mae pawb sy’n adnabod y Dr R. Brinley Jones yn gwybod am ei foneddigeiddrwydd, ei gwrteisi, ei ysgolheictod, a’i barodrwydd mawr i wasanaethu sefydliadau ei genedl. Gŵr llys ydyw, un o golofnau ei gymdeithas. Yn y Rhondda y’i maged, ac ni chaiff neb anghofio hynny, ond yn Rhydychen y magodd ei ddiddordeb oesol mewn dysg, ac, efallai, ei hoffter o fywyd cyhoeddus. A theyrnged hanesyddol i Brifysgol Rhydychen yw’r gyfrol ddiweddaraf hon o’i eiddo. Ynddi, y mae’n trafod dechreuadau’r sefydliad, ei ddatblygiad yn yr Oesoedd Canol ac yng nghyfnod y Dadeni Dysg, ei ddirywiad hefyd, a’i adferiad yn y cyfnod modern. Ond y llinyn aur sy’n rhedeg drwy’r gyfrol yw’r cyfraniad a wnaeth Rhydychen i fywydau a gyrfaoedd cannoedd o Gymry a addysgwyd yno, ac a ddychwelodd – lawer ohonynt, fel Dr Brinley ei hun – i wasanaethu eu mamwlad”.
Mae’r awdur yn cyfaddef ei fod wedi canolbwyntio yn benodol ar y cyfnodau a oedd o ddiddordeb arbennig iddo ef yn bersonol wrth baratoi’r gyfrol; “O’r holl enwau a gasglwyd, rhaid oedd dewis….ac weithiau ni fu’n bosib gwneud fawr mwy na nodi rhestr” meddai Dr Brinley Jones yn ei Ragymadrodd.
Bu Dr Brinley Jones yn Llywydd Llyfrgell Genedlaethol Cymru, ac yn ystod ei gyfnod fel Llywydd, gwelodd y Llyfrgell newidiadau mawr gyda ardaloedd arddangos newydd, agor y Drwm, y bwyty a’r siop.  Mae Dr Brinley Jones bellach yn Llywydd Prifysgol Cymru Y Drindod Dewi Sant, a bydd y gyfrol Rhamant Rhydychen, yn cael ei lansio ar gampws y Brifysgol yng Nghaerfyrddin, yng Nghanolfan yr Halliwell ar y 9fed o Chwefror.
Yn ogystal â’r lansiad, mae noson arbennig wedi ei threfnu yng Ngholeg yr Iesu, Rhydychen ar nos Fercher 24 Chwefror, lle bydd Dr Brinley Jones yn traddodi darlith ac yn sgwrsio gyda Chymdeithas Dafydd ap Gwilym, sef cymdeithas myfyrwyr Cymraeg Rhydychen.
Dywedodd Mr Gwydion Wynne, Cyfarwyddwr Canolfan Peniarth sydd yn cyhoeddi’r gyfrol ar ran Prifysgol Cymru y Drindod Dewi Sant, “Mae Dr Brinley Jones yn ffrind mawr i ni yma yn y Ganolfan, ac rydym yn falch iawn ei fod wedi dod atom gyda’r gyfrol.  Mae llawer o waith wedi mynd i mewn i’r gyfrol, ac rydym yn falch o fod wedi ei chyhoeddi o'r diwedd, ac yn edrych ymlaen i'r noson arbennig yn Rhydychen yn hwyrach yn y mis”.
Mae’r gyfrol ar gael am £9.99 o siopau llyfrau Cymraeg, neu o wefan Canolfan Peniarth.
Lansio ap Tric a Chlic
Gruff Ifan, Rheolwr Cyfathrebu , Cyhoeddwyd: 27/01/2016
Ar 2 Chwefror 2016, lansiwyd ap newydd a chyffrous, yn rhad ac am ddim, ar gyfer plant rhwng 3 a 5 oed yn y Cyfnod Sylfaen - Ap Tric a Chlic.
Bydd yr ap Tric a Chlic yn cefnogi plant wrth iddynt ddysgu sain a ffurf llythrennau’r wyddor Gymraeg, a bydd yn gymorth i ddatbygu eu sgiliau darllen yn ogystal.  Mae’r ap yn cynnwys gemau deniadol, caneuon bachog ar gyfer pob llythyren o’r wyddor, clipiau ffilm, yn ogystal â chyfle i blant ddilyn siâp y llythyren a ffurfio llythrennau ar y sgrîn.
Cynllun ffoneg synthetig, dilyniadol i’r Cyfnod Sylfaen yw Tric a Chlic a gyhoeddwyd gan y Ganolfan nol yn 2012, ac mae galw mawr wedi bod am weithgareddau rhyngweithiol, ac ap, i gefnogi’r cynllun.    Mae pedwar cam i Tric a Chlic, a bydd yr ap hwn yn cefnogi dulliau addysgu rhyngweithiol ar gyfer pob agwedd o gam 1.
Dywedodd Gwydion Wynne, Cyfarwyddwr Canolfan Peniarth, “Mae’r cynllun Tric a Chlic wedi bod yn hynod boblogaidd gydag Ysgolion cynradd Cymraeg led led Cymru, ac mae athrawon wedi bod yn cysylltu â ni yn gofyn am ap i gefnogi’r cynllun ers tro, ac felly rydym yn ddiochgar iawn o fod wedi cael nawdd gan Lywodraeth Cymru er mwyn datblygu’r Ap”.
Mae ap Tric a Chic ar gael i’w lawrlwytho ar gyfer dyfeisiadau Android ac Apple, ac ar gael drwy ‘Google Play’ a ‘Apple Store’.  Mae ap Tric a Chlic yn rhan o gyfres o apiau y mae’r Ganolfan yn eu cyhoeddi y tymor hwn, a gellir gweld manylion yr holl apiau hynny yma.
Adnodd a ddatblygwyd gan Ganolfan Peniarth yn ennill gwobr mewn cynhadledd Brydeinig
Gruff Ifan, Rheolwr Cyfathrebu , Cyhoeddwyd: 21/01/2016
Yn ddiweddar, bu adran Safonau Masnach Cyngor Sir Gâr yn arddangos eu hadnodd digidol, Money Wise – Synnwyr Arian, a ddatblygwyd gan staff gwe a rhyngweithiol Canolfan Peniarth, yng nghynhadledd genedlaethol CTSI (Chartered Trading Standards Institute) yn Bournemouth.  Yn ystod y gynhadledd, enillwyd y wobr am yr arddangosfa orau yn y gynhadledd, a derbyniwyd canmoliaeth am yr adnodd a ddatblygwyd yn benodol gan Ganolfan Peniarth – Synnwyr Arian / Money Wise.
Rhaglen o wersi rhyngweithiol ar faterion ariannol personol yw Synnwyr o Arian / Money Wise, sydd wedi eu llunio ar gyfer Cyfnod Allweddol 2, ac mae’r rhaglen yn cael ei defnyddio gan nifer o ysgolion y tu allan i Gyngor Sir Gâr erbyn hyn.  Am fwy o fanylion, cliciwch yma.
Ffurfio'r Ffurfiau - Cyhoeddi Adnodd newydd i fyfyrwyr TAG Cymraeg Iaith Gyntaf
Gruff Ifan, Rheolwr Cyfathrebu , Cyhoeddwyd: 20/01/2016
Mae'r Ganolfan wedi cyhoeddi pecyn arbennig o nodiadau ar gyfer myfyrwyr TAG Cymraeg Iaith Gyntaf a fydd yn cynorthwyo i gyfoethogi eu sgiliau darllen deall ac ysgrifennu, yn ogystal â'u paratoi ar gyfer arholiad Cymraeg.
Fel rhan o arholiad TAG Cymraeg Iaith Gyntaf, mae disgwyl i fyfyrwyr ysgrifennu darn ar ffurf arbennig sy'n cynnwys ysgrifennu bwletin newyddion; prif eitem newyddion; datganiad i’r wasg; cofnodion cyfarfod; adroddiad i bapur newydd; cyfarwyddiadau ac anerchiad.  Mae Ffurfio'r Ffurfiau yn cynnwys canllawiau clir i fyfyrwyr ar sut i ysgrifennu pob un o'r ffurfiau hynny'n unigol a cheir enghreifftiau yn ogystal.
Dywedod Meinir Jones, sy'n athrawes Gymraeg o Ysgol Gyfun Gymraeg Bryntawe, ac sydd eisoes yn gwneud defnydd o Ffurfio'r Ffurfiau, "Dyma adnodd cyfoes a chynhwysfawr a fydd yn apelio'n fawr at fyfyrwyr Chweched Dosbarth. Mae'r esboniad ar gyfer pob ffurf a'r enghreifftiau a gynhwysir yn hygyrch a deniadol. Adnodd safonol iawn a fydd yn amhrisiadwy wrth astudio'r cwrs Cymraeg Safon Uwch diwygiedig".
Mae Ffurfio'r Ffurfiau ar gael yn rhad ac ddim ac ond ar gael yn ddigidol ar wefan HWB - Dysgu Cymru.  Mae modd pori drwy'r adnodd cyflawn ar y wefan neu lawrlwytho copi.
Cliciwch yma i ymweld â Hwb.
Cwrs Sabothol Iaith Gymraeg Lefel Uwch – Recriwtio 2016
Gruff Ifan, Rheolwr Cyfathrebu , Cyhoeddwyd: 08/01/2016
Mae’r Ganolfan wedi dechrau recrwitio ar gyfer cwrs lefel Uwch y Cynllun Sabothol Iaith Gymraeg a fydd yn rhedeg dros gyfnod o 12 wythnos rhwng 18 Ebrill 2016 a 15 Gorffennaf 2016.
Mae’r cwrs wedi ei anelu ar gyfer athrawon cynradd ac uwchradd ynghyd â darlithwyr addysg bellach sydd yn siaradwyr Cymraeg rhugl, naill ai siaradwyr iaith gyntaf neu ddysgwyr rhugl, sy’n dymuno cynyddu eu hyder wrth ddefnyddio’r Gymraeg mewn cyd-destun proffesiynol.
Bydd y cwrs, sy’n gwrs dwys llawn amser yn rhedeg ar gampws Prifysgol Cymru y Drindod Dewi Sant yng Nghaerfyrddin, ac mae wedi ei ariannu’n llawn gan Lywodraeth Cymru a fydd yn talu costau cyflenwi yn ogystal â chostau teithio a llety.
Dyddiad cau ymgeisio yw 5 Chwefror 2016, a gofynnir i unrhyw un sydd â diddordeb ymgeisio i gysylltu â thim hyfforddiant iaith y Ganolfan ar [email protected]
I weld rhagor o fanylion, cliciwch yma.
Cyhoeddi Apiau cyntaf Canolfan Peniarth
Gruff Ifan, Rheolwr Cyfathrebu , Cyhoeddwyd: 04/12/2015
Mae’r Ganolfan yn falch o gyhoeddi ein bod ni wedi cyhoeddi ein hapiau cyntaf, sef apiau ar gyfer datblygu sgiliau iaith myfyrwyr Cymraeg ail iaith a Chymraeg iaith gyntaf yng Nghyfnod Allweddol 5.
Mae’r Ap Cywirdeb Iaith wedi ei greu er mwyn datblygu sgiliau a safonau myfyrwyr Cymraeg ail Iaith.  Mae’r ymarferion a geir o fewn yr ap yn herio’r dysgwyr ar amrywiol lefelau. Mae’r amrywiaeth a welir yn y gweithgareddau yn annog disgyblion y Gymraeg fel ail iaith yng Nghyfnod Allweddol 5 i gymryd cyfrifoldeb dros wella’u sgiliau ar ffurf gweithgareddau hwyliog a heriol.
Mae’r ap Sglein ar y llaw arall, wedi ei greu i ddatblygu sgiliau a safonau myfyrwyr Cymraeg iaith gyntaf.  Yn benodol, nod yr ap yw i ddatblygu sgiliau Cymraeg disgyblion a thargedu’n benodol y gwallau mwyaf cyffredin sy’n cael eu nodi bob blwyddyn gan arholwyr pwnc.
Mae’r ddau ap wedi bodoli fel gwefannau yn y gorffennol, ond yn dilyn ymgynghori gydag athrawon penderfynwyd eu datblygu ymhellach ar ffurf apiau.  Mae’r apiau yn rhoi blas o gynnwys y gwefannau ac wedi eu cynllunio i gynnig profiadau a heriau gramadegol ar ffonau symudol a thabledi.
Bydd y Ganolfan yn cyhoeddi rhagor o apiau yn yr wythnosau nesaf, a gellir cael rhagor o fanylion yma.
Dr Lowri Lloyd, Sian Elin Davies , Cyhoeddwyd: 03/12/2015
Mae'n bleser gan Brifysgol Cymru Y Drindod Dewi Sant gyhoeddi tri phenodiad allweddol i'r Ganolfan Dysgu Cymraeg Genedlaethol.Bydd tair cyfarwyddiaeth benodol yn rhoi cyfeiriad i waith y Ganolfan ac mae'r unigolion canlynol wedi'u penodi i'w harwain:
Dona Lewis (Cyfarwyddiaeth Systemau)
Helen Prosser (Cyfarwyddiaeth Strategol)
Hannah Thomas (Cyfarwyddiaeth Marchnata a Chyfathrebu)
Mae’r tair yn meddu ar brofiad helaeth yn eu maes.
Mae Dona Lewis ar hyn o bryd yn Ddirprwy Brif Weithredwr Mudiad Meithrin ac wedi bod yn gyfrifol am systemau ansawdd, adnoddau dynol a gweithdrefnau strategol cyllid y mudiad ers nifer o flynyddoedd.  Bydd ei rôl yn un allweddol yn y gwaith o sefydlu isadeiledd y corff cenedlaethol newydd a bydd hefyd yn dirprwyo i'r Prif Weithredwr.
Mae Helen Prosser yn adnabyddus iawn yn y maes Cymraeg i Oedolion ac yn Bennaeth Cymraeg i Oedolion Morgannwg ar hyn o bryd.  Bydd ei phrofiad helaeth a’i hadnabyddiaeth drylwyr o’r maes yn greiddiol i’r gwaith o lywio cyfeiriad y ddarpariaeth i'r dyfodol.
Mae Hannah Thomas yn meddu ar flynyddoedd o brofiad yn y maes cysylltiadau cyhoeddus a marchnata.  Yn ystod ei gyrfa, bu’n Uwch Swyddog y Wasg yn Llywodraeth Cymru ac yn Bennaeth y Wasg a Gwybodaeth yn S4C.  Bydd ei chefndir a’i chysylltiadau eang yn hollbwysig yn y gwaith o sicrhau ymgysylltiad a chyfranogiad dysgwyr a rhan-ddeiliaid ehangach y maes i waith y Ganolfan.
Dywedodd Efa Gruffudd Jones, Prif Weithredwr y Ganolfan Dysgu Cymraeg Genedlaethol,
Rwyf wrth fy modd ein bod wedi penodi unigolion talentog sy’n awyddus i wneud eu gorau dros y Gymraeg a dros ddysgwyr.  Edrychaf ymlaen yn fawr at gydweithio â’r tîm newydd ac at ddechrau ar y gwaith.
Bydd Hannah yn dechrau’n ffurfiol yn ei gwaith ddiwedd mis Tachwedd gyda Dona a Helen yn ymgymryd â’u swyddi ddechrau mis Chwefror.  Bydd y tair yn gweithio  gydag Efa yn Swyddfa'r Ganolfan Dysgu Cymraeg Genedlaethol yng Nghampws Caerfyrddin Prifysgol Cymru y Drindod Dewi Sant.
Dywedodd Mr Gwilym Dyfri Jones, Pro-Is Ganghellor Cysylltiol y Brifysgol,
Mae’r penodiadau hyn yn rhai cwbl allweddol i’r Ganolfan ac mae’r Brifysgol yn argyhoeddiedig bod tîm sy’n cynnwys y cyfuniad gorau posibl o sgiliau a phrofiadau wedi’i gynnull ynghyd.  Dan arweiniad Efa, bydd prif linynnau gwaith y Ganolfan yn cael eu cyfeirio mewn modd cyfrifol ond cyffrous gyda lles y dysgwr a’r nod o gynyddu nifer y bobl sy’n dysgu Cymraeg yng Nghymru yn wraidd i’r cyfan.”
Mae’r Brifysgol wedi datblygu gwefan newydd er mwyn rhannu gwybodaeth am ddatblygiadau holl bwysig y maes. Mae’r wefan, www.maescymraegioedolion.cymru yn cynnig atebion i gyfres o gwestiynau sydd fwyaf tebygol o gael eu gofyn wrth i’r gwaith ddatblygu.
Yn ystod haf 2012, ffurfiwyd Grŵp i adolygu maes Cymraeg i Oedolion yn nhermau cyrhaeddiad dysgwyr, cynnwys cwricwlaidd, strwythurau darparu a gwerth am arian. Mae’r ddogfen hon yn crynhoi canfyddiadau’r Grŵp Adolygu a’u hargymhellion ar gyfer gwella’r ddarpariaeth a strwythurau’r maes yn y dyfodol.
Ym mis Rhagfyr 2014, gwahoddwyd ceisiadau i ymgymryd â rol yr Endid Cenedlaethol i fod yn gyfrifol am ddatblygiad strategol maes Cymraeg i Oedolion gan Lywodraeth Cymru.
Yn dilyn ymarfer cystadleuaeth agored, cafodd Prifysgol Cymru Y Drindod Dewi Sant ei dewis i bennu'r cyfeiriad strategol cenedlaethol ar gyfer Cymraeg i Oedolion; i gynnig arweiniad i ddarparwyr Cymraeg i Oedolion; i godi safonau addysgu a dysgu Cymraeg i Oedolion ac i ddatblygu cwricwlwm cenedlaethol priodol o ansawdd uchel ac i gynhyrchu adnoddau addas ar gyfer pob math o ddysgwyr.
Yn dilyn ymgynghoriad i ddisodli’r teitl ‘Endid cenedlaethol ar gyfer maes Cymraeg i Oedolion’, pennwyd Y Ganolfan Dysgu Cymraeg Genedlaethol fel teitl swyddogol. Bydd brand newydd ar gyfer y maes yn cael ei ddatblygu dros yr wythnosau nesaf.
Llyfrau ac Adnoddau Canolfan Peniarth yn cyrraedd Y Wladfa
Gruff Ifan, Rheolwr Cyfathrebu , Cyhoeddwyd: 16/11/2015
Yn ddiweddar, mae detholiad o lyfrau ac adnoddau Canolfan Peniarth wedi cyrraedd Ysgolion ym Mhatagonia, lle byddant yn cael eu defnyddio gan athrawon i ddatblygu sgiliau llythrennedd a rhifedd Cymry Cymraeg yr Andes.
Bu Marian Thomas, a fu gynt yn gweithio i Brifysgol Cymru y Drindod Dewi Sant fel Pennaeth Ysgol Hyfforddiant Addysg Gychwynnol i Athrawon, ac sydd hefyd wedi bod yn gwneud gwaith ymgynghorol i Ganolfan Peniarth yn ddiweddar, yn ymweld â dwy ysgol ym Mhatagonia, sef Ysgol yr Hendre ac Ysgol yr Andes, lle mae'r plant yn cael eu haddysgu yn y Gymraeg.  O blith yr adnoddau sydd wedi eu hanfon i'r ysgolion mae, Math y Mwydyn, sef llyfrau i helpu plant i ddysgu ffurfio lythrennau a rhifau; cyfres lyfrau Tybed Pam? - Addysg Grefyddol yn y Cyfnod Sylfaen; llyfryn newydd Serennu wrth 'sgrifennu ar gyfer datblygu sgiiau ysgrifennu plant yng Ngyfnod Allweddol 2; Cyfres nofelau newydd y Ganolfan, Cyfres y Geiniog ar gyfer plant yng Nghyfnod Allweddol 2, a'r gyfres lyfrau darllen a deall newydd ar gyfer Cyfnod Allweddol 2, Ditectif Geiriau.
Dywedodd Marian Thomas, "Roedd y ddwy Ysgol wrth eu bodd yn derbyn yr adnoddau.  Mae adnoddau'n brin iawn yno ac mae'n amhosibl iddynt i ddod â llyfrau i'r wlad. Mae angen annog ymwelwyr i fynd a llyfrau darllen o bob math yno".
Dywedodd Mr Gwydion Wynne, Cyfarwyddwr Canolfan Peniarth, "Rydym yn falch iawn o'r berthynas sydd wedi datblygu rhwng y Ganolfan ac athrawon Cymraeg ym Mhatagonia dros y blynyddoedd diwethaf.  Bellach, mae nifer o'n llyfrau a'n hadnoddau yn cael eu defnyddio gan athrawon yno, gan gynnwys y cynllun poblogaidd Tric a Chlic, a braf oedd gweld y lluniau gan Marian o'r plant yn darllen llyfrau'r cynllun."
Un o sêr rhaglenni plant S4C yn lansio adnodd addysgol newydd i’r Ganolfan
Gruff Ifan, Rheolwr Cyfathrebu , Cyhoeddwyd: 11/11/2015
Yr wythnos hon (10.11.15) cynhaliwyd lansiad swyddogol ar gyfer y gyfres Ditectif Geiriau, yng nghwmni’r gyflwynwraig a’r awdures Anni Llŷn yn Ysgol Gynradd Gymunedol Eglwyswrw, Sir Benfro.
Cyfres o bedwar llyfr darllen a deall, wedi eu graddoli ar gyfer plant 7 i 11 mlwydd oed yw Ditectif Geiriau, ac maent yn cynnwys ystod o weithgareddau ac amrywiaeth eang o sbardunau ffeithiol a dychmygus, ynghyd â detholiad o weithgareddau rhyngweithiol ar-lein.
Bu Anni Llŷn yn gwneud sesiwn arbennig, yn llawn hwyl gyda phlant Ysgol Eglwyswrw ar gynnwys llyfrau’r gyfres, sydd wedi eu datblygu yn benodol ar gyfer ehangu geirfa a gwybodaeth am iaith yn ogystal â datblygu sgiliau darllen plant.
Ar hyn o bryd, yn ogystal â bod yn gyflwynwraig ar raglenni plant S4C, ac yn awdures, Anni Llŷn yw Bardd Plant Cymru, ac mae hi’n hynod brysur yn teithio’r wlad yn ymweld ag ysgolion yn cynnal gweithdai a sesiynau gyda phlant Cymru.  Mae’r Ganolfan wedi cydweithio gydag Anni yn y gorffennol wrth iddi lansio’r llyfryn Serennu wrth ‘sgrifennu i’r Ganolfan yn gynharach yn 2015, a chynnal sesiwn ysgrifennu creadigol gyda’r llyfryn i blant yn yr Eisteddfod Genedlaethol eleni.
Dywedodd Anni, “Mae Ditectif Geiriau yn becyn gwych o adnoddau.  Mae’r llyfrau’n cynnwys pob dim mae athrawon eu hangen er mwyn datblygu iaith a sgiliau darllen y plant, ac mae teitl y gyfres, Ditectif Geiriau yn deitl anhygoel, sy’n siŵr o ddal eu dychymyg.”
Roedd Pennaeth Ysgol Gynradd Egwlyswrw, Mr Edryd Eynon, yn rhan o’r broses gynllunio ar gyfer yr adnodd, a dywedodd Mr Eynon “Rwy’n falch iawn fod Canolfan Peniarth ac Anni wedi dod yma i Ysgol Egwlyswrw i lansio’r gyfres yma.  Rwyf wedi bod yn cydweithio gyda Chanolfan Peniarth ar y gyfres yn y broses ddatblygu, ac mae’n wych i allu gweld y llyfrau nawr yn fy llaw, wedi eu hargraffu a’u cyhoeddi.  Bydd y gyfres yn adnodd gwych i’n cynorthwyo ni athrawon i godi safonau darllen plant yn ogystal â datblygu eu sgiliau iaith”.
Dywedodd Dr Lowri Lloyd, a fu’n arwain ar y gwaith datblygu a chyhoeddi ar ran y Ganolfan “Mae Ditectif Geiriau yn gyfres gyffrous iawn fydd yn sicr o apelio at rieni, athrawon a phlant. Er mai nod y gyfres yw helpu dysgwyr a’u paratoi ar gyfer y Profion Darllen Cenedlaethol, mae’r gweithgareddau yn rhai hwyliog sydd hefyd yn cyflwyno sefyllfaoedd rhesymu a rhifedd. Addysgu a mwynhau yw un o brif nodau’r gyfres ac mae Canolfan Peniarth wrth ei bodd yn ychwanegu’r gyfres yma at ei chasgliad o adnoddau addysg, ac yn ddiolchgar iawn am gefnogaeth ariannol gan Lywodraeth Cymru.”
Mae’r llyfrau wedi eu hawduro gan Non ap Emlyn a Bethan Clement, sy’n arbenigwyr iaith, ac sydd wedi cyhoeddi trawstoriad o adnoddau addysgol o’r radd flaenaf. Mae’r llyfrau ar gael am £4.99 yr un o siop ar-lein y Ganolfan, siop.peniarth.cymru.
Lansio Adnoddau Rhyngweithiol Cyfnod Allweddol 2
Gruff Ifan, Rheolwr Cyfathrebu , Cyhoeddwyd: 06/11/2015
Mae Canolfan Peniarth yn falch o gyhoeddi ein bod wedi lansio adnoddau rhyngweithiol ar-lein i gyd-fynd gyda dau adnodd newydd yr ydym wedi eu cyhoeddi yn ddiweddar.
Yn gynharach yn y flwyddyn, lansiwyd cyfres newydd o nofelau i blant 7 – 11 oed, Cyfres y Geiniog, sy’n cynnwys pedair nofel newydd gyffrous wedi eu hawduro gan Manon Steffan Ros, Gwenno Davies, a Hywel Griffiths.  I gyd-fynd gyda’r gyfres hon, mae staff y Ganolfan wedi creu gweithgareddau rhyngweithiol i gyd-fynd gyda phob nofel ac sy’n cefnogi addysg ariannol yn unol â gofynion penodol y Fframwaith Llythrennedd a Rhifedd.
Mae’r gweithgareddau wedi eu datblygu yn ofalus ac mewn cydweithrediad ag arbenigwyr rhifedd, ac maent yn cynnwys 8 o weithgareddau deniadol a fydd yn cynorthwyo i ddatblygu sgiliau rhifedd plant yng Nghyfnod Allweddol 2.  Yn benodol, mae’r gweithgareddau wedi eu datblygu yn yr un arddull â chwestiynau profion mathemateg megis profion PISA, er mwyn sicrhau bod y cwestiynau yn ymateb i sefyllfaoedd sy’n ein hwynebu yn ddyddiol o fewn ein bywyd bob dydd.
I weld pecyn adnoddau Cyfres y Geiniog, cliciwch yma.
Yn ddiweddar, mae’r Ganolfan wedi cyhoeddi cyfres o bedwar llyfr darllen a deall dan y teitl, Ditectif Geiriau, ar gyfer plant 7 – 11 oed.  Mae’r llyfrau, sydd wedi eu graddoli, yn cynnwys ystod o weithgareddau ac amrywiaeth eang o sbardunau ffeithiol a dychmygus, ac i gyd-fynd â’r gyfres, mae staff y Ganolfan wedi datblygu pecyn o weithgareddau rhyngweithiol ar-lein er mwyn ehangu geirfa a gwybodaeth am iaith yn ogystal â gwella sgiliau darllen plant.
Mae’r pecyn adnoddau yn cynnwys rhwng 10 a 15 o weithgareddau rhyngweithiol sy’n cyd-fynd gyda themâu a chynnwys y llyfrau, ac wedi eu cynllunio’n ofalus er mwyn meithrin a datblygu sgiliau iaith Gymraeg plant.  Bydd y gweithgareddau hyn, ynghyd a’r llyfrau yn gymorth mawr i gynnwys y Profion Darllen Cenedlaethol.
I weld pecyn adnoddau Ditectif Geiriau, cliciwch yma.
Dywedodd Cyfarwyddwr Canolfan Peniarth, Mr Gwydion Wynne, “Rydym wedi datblygu’r ddau becyn rhyngweithiol hyn mewn ffordd arbennig er mwyn sicrhau bod mynediad hawdd i’r gweithgareddau a’u bod yn gweithio ar wahanol blatfformau yn ogystal â thabledi a ffonau symudol.  O ran adnoddau digidol a rhyngweithiol yn gyffredinol, mae hi’n gyfnod cyffrous iawn i ni yng Nghanolfan Peniarth.  Rydym newydd lansio’r ddau adnodd hwn, ac yn yr wythnosau nesaf, byddwn yn lansio apiau newydd amrywiol hefyd a fydd yn gymorth i ddatblygu sgiliau rhifedd a llythrennedd yn y dosbarth a thu hwnt”.
Am ragor o fanylion am adnoddau rhyngweithiol y Ganolfan, cliciwch yma.
Prif Weinidog Cymru yn agor Yr Atom
Sian-Elin Davies , Cyhoeddwyd: 26/10/2015
Fe wnaeth Carwyn Jones AC, Prif Weinidog Cymru, ymweld â Chaerfyrddin yn ddiweddar (15.10.15) i agor Canolfan Gymraeg newydd y dref, Yr Atom.
Daeth y digwyddiad â llu o bobl sydd wedi cefnogi’r fenter ynghŷd er mwyn dathlu’r garreg filltir hon yn hanes ieithyddol tref Caerfyrddin.
Nod y Ganolfan yw dwyieithogi tref Caerfyrddin gan sicrhau y bydd y Gymraeg i’w gweld a’i chlywed yn amlach ar hyd a lled y dre.  Anelir at greu cymuned Gymraeg fyrlymus lle bydd trigolion y dref a’r cyffiniau, o bob oedran a chefndir, yn gallu cymdeithasu a mwynhau drwy’r Gymraeg.
Yn yr un modd, hyderir y bydd y Ganolfan hefyd yn sbardun ar gyfer cynyddu gweithgarwch Cymraeg mewn mannau eraill ar draws y dref.
Bydd Yr Atom, mewn partneriaeth â’r Cyngor Sir a Menter Gorllewin Sir Gâr, yn gweithio’n agos gyda’r gymuned fusnes leol, grwpiau a mudiadau lleol i ddarparu rhaglen o gyrsiau iaith yn ogystal â nifer fawr o weithagreddau hamdden.
Ym mis Rhagfyr y llynedd, dyfarnwyd grant o £355,000 gan Gronfa Fuddsoddi Cyfalaf Llywodraeth Cymru i Brifysgol Cymru Y Drindod Dewi Sant i brynu adeilad er mwyn sefydlu Canolfan Gymraeg yng nghanol Caerfyrddin.
Aeth y Brifysgol ymlaen i brynu adeilad ar Stryd y Brenin gan fynd ati i’w weddnewid i gynnwys caffi, stiwdio recordio ac ystafelloedd er mwyn cynnal digwyddiadau cymdeithasol a hamdden.
Er taw newydd agor ei drysau y mae’r Atom, mae eisoes wedi sefydlu’i hun yn ganolbwynt i weithgareddau a digwyddiadau Cymraeg eu hiaith yn y dref, gyda nifer o gymdeithasau a grwpiau cymunedol, megis Merched y Wawr yn defnyddio’r Ganolfan.
Mae’r Atom yn adeilad cyffrous lle gall bobl o bob oed gymdeithasu yn y Gymraeg naill ai drwy ddod i ddysgu Cymraeg neu drwy gymryd rhan mewn gweithgareddau megis gwersi ioga sydd yn cael eu trefnu gan Fenter ‌Gorllewin Sir Gâr neu sesiynau tylino babis sy’n cael eu trefnu gan Tŵf.  Mae Caffi’r Atom  eisoes yn gyrchfan boblolgaidd yn cynnig cynnyrch lleol o ansawdd uchel mewn amgylchedd cyfeillgar Cymreig.
“Mae Yr Atom yn cynnig cyfle i holl fudiadau a chymdeithasau Cymraeg yr ardal ddod at ei gilydd i greu cymuned Gymraeg fyrlymus o fewn un adeilad" meddai Gwilym Dyfri Jones, Dirprwy Is-Ganghellor Cysylltiol Prifysgol Cymru Y Drindod Dewi Sant a'r person sy'n arwain y prosiect ar ran y Brifysgol.
“Yn wir, dymuniad y Brifysgol yw gweld Caerfyrddin yn tyfu’n dref ddwyieithog gyda’r Atom yn datblygu’n ffocws ar gyfer y Gymraeg o fewn y dref.  Rydym hefyd yn hydreus y caiff ei phresenoldeb effaith gadarnhaol ieithyddol ar sefydliadau a busnesau eraill o fewn y dref,” meddai Gwilym Dyfri Jones.
Dywedodd Prif Weinidog Cymru:  “Mae’n bleser bod yma yng Nghaerfyrddin i agor ‘Yr Atom’ yn swyddogol – un o 10 canolfan newydd yr ydym yn ariannu ar draws Cymru. Ein gweledigaeth ar gyfer y canolfannau hyn oedd i weld hwb i’r Gymraeg ar gyfer gweithgarwch ehangach o amgylch y cymunedau ac mae’n arbennig o dda i weld pa mor wir ydi hynny yma yn barod, gyda chymaint o bartneriaid a grwpiau cymunedol yn rhan o wreiddiau’r lle. Da gweld bod lle modern a chysurus ar gyfer pobl ifanc i gymdeithasu, dysgu a mwynhau, a hynny oll trwy gyfrwng y Gymraeg.
“Mae’n braf clywed hefyd fod y Ganolfan yn ymestyn allan i’r gymuned o’i hamgylch ac yn cynnig darpariaeth Cymraeg yn y gweithle wedi ei deilwra’n arbennig ar gyfer anghenion unigol cwmnïau lleol. Hwb mawr i’r iaith Gymraeg yng Nghaerfyrddin a Gorllewin Cymru yn cyffredinol.”
Yn ogystal â bod yn lleoliad ar gyfer cynnal gweithgareddau mae Yr Atom hefyd yn gartref i nifer o fentrau eraill, megis Menter Gorllewin Sir Gâr; Cymru FM a Chylch Meithrin Caerfyrddin.
Bydd Clwb ieuenctid wythnosol yn dechrau yn fuan yn Yr Atom a fydd yn cael ei redeg o dan adain Menter Gorllewin Sir Gâr, Urdd Gobaith Cymru a Chyngor Sir Gâr.
Bydd hefyd cyfle i roi’r Byd yn ei le yn Y Gofod – sef ystafell gymdeithasu’r Atom - wrth i siaradwyr Cymraeg o bob gallu ddod at eu gilydd yn y gornel clonc.
Iola Wyn, cyn newyddiadurwraig gyda BBC Cymru Wales sydd wedi’i phenodi yn Rheolwr Yr Atom, ac yn barod mae wedi cael ei chalonogi gan y nifer o bobl sy’n defnyddio’r ganolfan.
“Rwyf wedi mwynhau pob munud o’m misoedd cyntaf yn Yr Atom”, meddai Iola. “Mae Caffi’r Atom wedi bod yn boblogaidd iawn ac un o'r uchafbwyntiau i mi yw’r cyfle i gymdeithasu gydag amrywiaeth o bobl o bob oed, yn siaradwyr Cymraeg a di-Gymraeg. Mae’r iaith Gymraeg yn perthyn i bawb, ac mae’r ymateb gwych rydw i wedi’i gael yn yr Atom hyd yn hyn yn sicr yn amlygu hynny,” atega.
Digwydd y datblygiad mewn cyfnod cyffrous i’r Gymraeg yn Sir Gâr yn dilyn penderfyniad Awdurdod S4C i adleoli pencadlys y Sianel i gampws y Brifysgol yng Nghaerfyrddin. Mae Yr Atom yn cynnig cyfle unigryw i godi statws y Gymraeg yn y dref ac i sicrhau y bydd mwy a mwy o’i thrigolion – yn enwedig ei phobl ifanc - yn defnyddio’r iaith mewn cyd-destunau cymdeithasol amrywiol.
Am fwy o wybodaeth, ewch i www.yratom.cymru neu ffoniwch 0300 3231848.
Cynllun Sabothol Cenedlaethol yn fyw ar Cymru FM
Gruff Ifan, Rheolwr Cyfathrebu , Cyhoeddwyd: 11/09/2015
Yr wythnos hon, mae criw o gynorthwywyr dosbarth sy’n dilyn un o gyrsiau iaith y Ganolfan yn y de-orllewin wedi cael profiad unigryw o baratoi a darlledu rhaglen radio yn fyw ar Cymru FM.
Mae’r criw ar fin cwblhau’r cwrs rhan-amser, ac un o’r tasgau olaf a osodwyd iddynt oedd i gydweithio fel grwp er mwyn paratoi cynnwys ar gyfer rhaglen radio arbennig hanner awr o hyd a fyddai’n cael ei darlledu ar Cymru FM.  Darlledwyd y rhaglen ar wefan Cymru FM ddydd Mercher 9 Medi 2015, ac mae modd gwrando eto ar y raglen drwy’r ddolen yma, yn ogystal â gwylio clip fideo o'r raglen yn cael ei recordio ar youtube.
Yn ystod tymor yr haf a dechrau’r tymor hwn, mae Canolfan Peniarth wedi bod yn peilota cwrs sabothol newydd dan nawdd y Cynllun Sabothol Cenedlaethol gyda chriw o 14 o gynorthwywyr dosbarth yng Ngheredigion.  Mae’r cwrs lefel uwch hwn wedi ei ddatblygu’n benodol ar gyfer cynorthwywyr dosbarth yn y Cyfnod Sylfaen, gyda’r holl batrymau, a’r gweithgareddau yn uniongyrchol berthnasol i waith y cynorthwywyr yn y Cyfnod Sylfaen. Yn wahanol i’r cwrs uwch arferol sy’n gwrs dwys, llawn amser, mae’r cwrs peilot hwn yn gwrs rhan amser, un diwrnod yr wythnos, sy’n galluogi’r Cynorthwywyr i ymarfer eu Cymraeg ar lawr y dosbarth tra hefyd yn dilyn y cwrs.
Yn ôl Catrin Evans-Thomas, Tiwtor Cyrsiau Sabothol o fewn Canolfan Peniarth, mae’r cynorthwywyr dosbarth wedi elwa’n fawr o’r profiad o ddilyn cwrs hyforddiant iaith rhan amser wedi ei deilwra’n arbennig i’w hanghenion nhw. “Ry’n ni wedi cael dipyn o hwyl yn gwneud gweithgareddau amrywiol a fydd yn ddefnyddiol yn y Cyfnod Sylfaen i atgyfnerthu defnydd iaith, ac mae strwythur rhan amser y cwrs wedi galluogi i’r cynorthwywyr ymarfer y patrymau a dylanwadu ar ddefnydd ac ansawdd iaith y dosbarth yn syth wrth i’r cwrs fynd rhagddo” meddai Catrin.
Bydd y cwrs nesaf yn cael ei gynnal yn y De-Orllewin yn ystod tymor y gwanwyn, rhwng Ionawr a Mawrth 2016, ac am ragor o fanylion gellir cysylltu â Jeni Price o Ganolfan Peniarth ar 01267 225 154.  Yn y cyfamser, mae modd gwylio clip fideo youtube o gyfweliad gyda chynorthwydd dosbarth sydd wedi mynychu cwrs yn ddiweddar yma.
Troi golygon at dymor newydd a chyhoeddiadau newydd cyffrous
Gruff Ifan, Rheolwr Cyfathrebu , Cyhoeddwyd: 03/09/2015
Gyda’r haf a’r ben, a phrysurdeb holl weithgareddau’r Eisteddfod yn atgof pell erbyn hyn, mae’r Ganolfan yn edrych ymlaen at dymor prysur wrth i baratoadau fynd rhagddynt i lansio cyfres o apiau amrywiol, lansio cyfres lyfrau darllen a deall, Ditectif Geiriau ynghyd ac agoriad swyddogol Yr Atom – Canolfan Gymraeg Gymunedol Caerfyrddin.
Roedd yr Eisteddfod Genedlaethol ym Maldwyn a’r Gororau unwaith eto eleni yn lwyddiant ysgubol i’r Ganolfan, gyda sesiynau Serennu wrth ‘sgrifennu gyda Bardd Plant Cymru, Anni Llŷn, gweithdy rapio Mêts Maesllan gyda Mr Phormula, a sesiwn yn y Babell Lên gydag un o awduron y Ganolfan, Manon Steffan Ros, yn rai uchafbwyntiau a fydd yn aros yn y cof!
Mae golygon y Ganolfan erbyn hyn, fodd bynnag, wedi troi at y tymor prysur sydd i ddod wrth i ni baratoi i lansio ein catalog newydd ar gyfer y flwyddyn academaidd.  Bydd y catalog newydd yn canolbwyntio yn bennaf ar gynnyrch newydd sydd wedi eu cyhoerddi yn ddiweddar, a chynnyrch newydd sydd ar fin cael eu lansio yn ystod y tymor nesaf.   Yn benodol, bydd manylion am gyfres nofelau Cyfres y Geiniog (Cyfnod Allweddol 2), Ap Tric a Chlic, Ap Cywirdeb Iaith, Ap Sglein ar lein, Ap Amgylchedd, a chyfres Ditectif Geiriau.
Bydd cyfres o lansiadau swyddogol yn cael eu trefnu yn ystod y tymor hwn ar gyfer y cyhoeddiadau newydd hyn, a bydd mwy o fanylion yn ymddangos ar ein gwefan yn ystod yr wythnosau nesaf.  Yn y cyfamser bydd y catalog newydd yn cael eu ddosbarthu i athrawon ac ysgolion drwy ein partneriaid yn ystod yr Hydref.
Bydd y Ganolfan hefyd yn rhyddhau gwybodaeth am agoriad swyddogol Canolfan Gymraeg newydd i dref Caerfyrddin – Yr Atom.  Mae Canolfan Peniarth wedi bod yn arwain ar ddatblygiadau’r y Ganolfan Gymraeg newydd, ac yn ddiweddar wedi penodi Iola Wyn yn Reolwr ar y Ganolfan newydd.  Bydd manylion am yr agoriad swyddogol yn cael ei ryddhau yn yr wythnos nesaf, ond yn y cyfamser mae modd dilyn hynt a helynt y Ganolfan ar Twitter a Facebook.
Digon i edrych ymlaen ato ar gyfer y misoedd nesaf felly, ac er mwyn sicrhau eich bod yn cael gwybodaeth am yr holl ddatblygiadau gallwch gofrestru i dderbyn ein Cylchlythyr yma.
Y Ganolfan yn yr Eisteddfod ym Meifod!
Gruff Ifan, Rheolwr Cyfathrebu , Cyhoeddwyd: 29/07/2015
Ydych chi'n mynd i'r Eisteddfod Genedlaethol ym Meifod yr wythnos nesaf?  Bydd gan y Ganolfan ogof antur drws nesaf i stondin Prifysgol Cymru Y Drindod Dewi Sant lle bydd amrwyiaeth o weithgareddau yn cael eu cynnal trwy gydol yr wythnos, ynghyd ag ar hyd y lle ar y maes, felly os ydych chi ar y maes, cofiwch alw draw i'n gweld ni!
Mae'r gweithgareddau yn cynnwys sesiynau canu a dawnsio Ffa-la-la, gweithdy ysgrifennu creadigol - Serennu wrth 'sgrifennu, i blant gydag Anni Llŷn, sgwrs gyda'r awdur Manon Steffan Ros am ei nofelau newydd, ynghyd â gweithdy rap gyda'r dyn ei hun - Mr Phormula, i ewni dim ond rhai gweithgareddau!  Wele'r holl fanylion isod, a gobeithio y gwelwn ni chi yr wythnos nesaf!
Darpariaeth Cymraeg i Oedolion: Prifysgol Cymru Y Drindod Dewi Sant yn ymgynghori ag Eisteddfodwyr ar faes y Brifwyl
Gruff Ifan, Rheolwr Cyfathrebu , Cyhoeddwyd: 29/07/2015
Yn ystod yr Eisteddfod Genedlaethol eleni, bydd Prifysgol Cymru Y Drindod Dewi Sant yn ymgynghori â’r cyhoedd ar faes y Brifwyl ym Maldwyn a’r Gororau, er mwyn rhannu gweledigaeth y Brifysgol ar gyfer y maes Cymraeg i Oedolion i’r dyfodol – Yr Endid Cenedlaethol.  Dyma’r corff fydd yn gyfrifol am osod strategaeth genedlaethol i’r maes.
Bydd Maes D, sydd wedi datblygu’n hwb ar gyfer dysgwyr Cymraeg ar faes yr Eisteddfod, yn gartref i stondin arbennig rhwng dydd Llun a dydd Mercher, lle bydd modd i’r cyhoedd ddod i gael gwybodaeth am y weledigaeth yn ogystal â rhannu eu syniadau am enw posib i’r Endid Cenedlaethol.
Yn ogystal ag ymgynghori ar yr enw, bydd cyflwyniad arbennig gan Mr Gwilym Dyfri Jones, Dirprwy Is-Ganghellor Cysylltiol o fewn Brifysgol ar y weledigaeth am 3 o’r gloch prynhawn Llun, 3 Awst 2015, ym Maes D.
Dywedodd Dr Lowri Lloyd o Ganolfan Peniarth, sydd wedi bod yn arwain ar y datblygiadau o fewn y Brifysgol, “Mae’r datblygiad yn un hynod gyffrous a bydd y cyfarfod yma’n gyfle gwych i ddiweddaru pawb sydd â diddordeb yn y maes am yr hyn fydd yn digwydd dros y misoedd nesaf.  Rydym yn awyddus i sicrhau bod y broses yn un agored gan wahodd cyfranogiad helaeth.  Cam cyntaf y broses honno fydd gwahodd barn y cyhoedd ar enw addas i’r corff allweddol yma ac edrychwn ymlaen yn fawr at ddechrau’r drafodaeth honno ar faes yr Eisteddfod.”
Ers cyhoeddiad Prif Weinidog Cymru, Carwyn Jones a’r Gweinidog Addysg, Huw Lewis ym mis Mai eleni, taw Prifysgol Cymru Y Drindod Dewi Sant fydd yn arwain y maes Cymraeg i Oedolion i’r dyfodol, mae’r Brifysgol wedi penodi Dr Haydn E Edwards yn Gadeirydd i Fwrdd Rheoli’r Endid Cenedlaethol, a bydd yntau’n bresennol yn y cyfarfod.
Dr Haydn E Edwards fu’n arwain ar adolygiad o’r maes Cymraeg i Oedolion yn ddiweddar.  Roedd yr adroddiad, Codi Golygon: adolygiad Cymraeg i Oedolion, yn cynnwys 24 o argymhellion ar gyfer y maes er mwyn sicrhau fod cyfleoedd yn parhau ar lefel genedlaethol i bobl ddod yn siaradwyr Cymraeg. Un o’r prif argymhellion oedd y dylid penodi un sefydliad fel Endid Cenedlaethol ar gyfer y maes a fyddai’n cyflwyno a gweithredu strwythur cenedlaethol newydd.
Dywedodd Dr Haydn E Edwards, “Yn y misoedd nesaf hyn yr Endid fydd yn gosod fframwaith newydd i’r maes gyda’r nôd o greu’n flynyddol mwy o siaradwyr rhugl yn y Gymraeg.”
Mae’r Brifysgol hefyd wedi datblygu gwefan newydd er mwyn rhannu gwybodaeth am ddatblygiadau hollbwysig y maes.  Mae’r wefan, www.maescymraegioedolion.cymru yn cynnig atebion i gyfres o gwestiynau sydd fwyaf tebygol o gael eu gofyn wrth i’r maes ddatblygu.
Ychwanegodd Dr Lowri Lloyd o Ganolfan Peniarth, “Mae newidiadau arwyddocaol a phellgyrhaeddol i’r maes ar y gorwel, a bydd y wefan hon yn ffordd i ni allu cyfathrebu â’r cyhoedd wrth i’r datblygiadau fynd rhagddynt.  Mae’r wefan yn cynnwys amrywiaeth o wybodaeth benodol am ein blaenoriaethau a beth yn union fydd yr Endid, ynghyd â manylion am y strwythur staffio a’r cyfansoddiad”.
Os oes gan unrhyw un gwestiynau, mae’r Brifysgol yn annog pobl i ymweld â’r stondin ym Maes D ar faes yr Eisteddfod rhwng ddydd Llun a ddydd Mercher, neu gellir cysylltu drwy’r e-bost [email protected].
Parti Math y Mwydyn yn 5 oed!
Garmon Dyfri , Cyhoeddwyd: 10/07/2015
Bellach, mae Math y Mwydyn yn 5 oed, ac i ddathlu ei benblwydd, mae disgyblion Meithrin a Derbyn Ysgol y Dderwen yn cael parti heddiw. Cynhelir y parti i ddathlu ac i ddiolch i Math am eu helpu yn ystod y flwyddyn i ffurfio llythrennau, rhifau a sut i ddal pensil yn y ffordd gywir.
Wedi blwyddyn o ddarllen llyfrau lliwgar, gwrando ar CD Rom, edmymgu posteri a meistroli’r grefft o ffurfio llythrennau a rhifau, bydd y disgyblion a’r athrawon yn cyfnewid y dysgu am barti hwyliog am ddiwrnod. Bydd y gweithgareddau yn cynnwys ffotobwth, coginio, peintio wynebau a pharti bwyd yn y prynhawn. Mae hyn i gyd yn digwydd wedi wythnosau o baratoi gan y disgyblion sydd wedi bod yn creu gwahoddiadau parti a chardiau penblwydd i Math. Heb os, mae’r disgyblion i gyd yn edrych ymlaen yn arw at y parti.
Allwch chi hefyd ddathlu a diolch i Math yr adeg hon flwyddyn nesaf trwy fuddsoddi yn nyfodol eich disgblion a phrynu’r adnoddau. Gellir prynu’r llyfrau, Cd Rom a’r posteri ar wahan neu mewn pecyn. I gael mwy o wybodaeth am anturiaethau Math neu i brynu’r adnoddau gwych yma, ewch i siop ar-lein y Ganolfan neu ffoniwch 01267 676772. Pwy a wyr, efallai bydd Math y Mwydyn yn dathlu ei benblwydd nesaf gyda chi!
Lansio cyfres o lyfrau darllen a deall Cyfnod Allweddol 2 a gweithgareddau rhyngweithiol - Ditectif Geiriau
Garmon Dyfri , Cyhoeddwyd: 08/07/2015
Iaith disgyblion yng Nghyfnod Allweddol 2 fydd dan y chwyddwydr eleni wrth i Ganolfan Peniarth baratoi i lansio pedwar llyfr darllen a deall cyffrous ac adnoddau rhyngweithiol arloesol newydd sbon – Ditectif Geiriau, ym mis Medi 2015.
Bwriad y gyfres fydd cynnig profiadau byw i’r darllenydd yn ogystal ag ehangu dealltwriaeth y disgyblion mewn amrywiaeth o themâu trwy ddarllen deunyddiau trawsgwricwlaidd. Mae’r llyfrau yn ymateb yn uniongyrchol i fframwaith Llythrennedd a Rhifedd Cenedlaethol y Llywodraeth, a gobeithir y bydd y llyfrau hefyd yn fodd hwylus o baratoi ar gyfer y Profion Llythrennedd Cenedlaethol.
Y Llyfrau Darllen a Deall
Awduron profiadol sydd y tu cefn i’r deunydd darllen a deall ac mae’r cynnwys wedi ei drafod a’i dreialu gan athrawon ar hyd bob cam o’r daith a fydd yn cyrraedd ei therfyn pan gaiff y llyfrau eu cyhoeddi ar Fedi’r cyntaf eleni.
Gyda’r Profion Llythrennedd Cenedlaethol yng nghefn y meddwl, mae’r llyfrau yn gyfle i baratoi ar eu cyfer mewn modd llawer llai brawychus na chyn bapurau. Mae hyn yn bosib diolch i waith proffesiynol arferol adran ddylunio’r Ganolfan sydd wedi llwyddo i greu llyfrynnau lliwgar a deniadol.
Llwydda’r Ganolfan i ymateb i gynnydd yn nefnydd technoleg yn y dosbarth trwy gynllunio gwefan gyfoes a fydd yn mynd ati i daclo camgymeriadau ieithyddol gan ddefnyddio’r dechnoleg ddiweddaraf. Bydd y cynnwys yn gweithio ar wahanol blatfformau i sicrhau mynediad diffwdan i’r adnodd.
Mae technegau rhyngweithiol fel llusgo a gollwng, llenwi bylchau a chwisiau rhyngweithiol yn erbyn y cloc yn ddulliau y gobeithir a fydd yn llwyddo i atgyfnerthu’r hyn a ddysgwyd yn y llyfrau darllen a deall. Bydd hyn oll ar gael yn rhad ac am ddim, gan sicrhau y bydd modd i rieni sy’n medru’r Gymraeg a’r rhai sy’n ddi Gymraeg i helpu eu plant.
Meddai Dr Lowri Lloyd, Cyfarwyddydd Prosiectau Iaith Canolfan Peniarth, “Mae Ditectif Geiriau yn gyfres gyffrous iawn fydd yn sicr o apelio at rieni, athrawon a phlant. Er mai nod y gyfres yw helpu dysgwyr a’u paratoi ar gyfer y Profion Darllen Cenedlaethol, mae’r gweithgareddau yn rhai hwyliog sydd hefyd yn cyflwyno sefyllfaoedd rhesymu a rhifedd. Addysgu a mwynhau yw un o brif nodau’r gyfres ac mae Canolfan Peniarth wrth ei bodd yn ychwanegu’r gyfres yma at ei chasgliad o adnoddau addysg.”
Mae'r llyfrau ar gael am £4.99 yr un.  Cliciwch yma i ymweld â’r siop ar-lein.
Cysylltu Gyda Canolfan Peniarth
Canolfan Gyhoeddi Prifysgol Cymru Y Drindod Dewi Sant
© Hawlfraint 2015 Canolfan Peniarth, Prifysgol Cymru Y Drindod Dewi Sant, Campws Caerfyrddin, SA31 3EP | Rhif ffôn: 01267 676772